***Βασικές αρχές για την αναζήτηση ή αποδοχή χρηματικών ή άλλης μορφής παροχών από ιδιώτες ή επιχειρήσεις***

1. *Καμία δωρεοδοτική ή χορηγική πράξη με αποδέκτη τον Οργανισμό δεν επιτρέπεται να θέτει σε κίνδυνο* ***α)*** *την αδιατάρακτη και εις το ακέραιο υλοποίηση των πολιτικών του Οργανισμού για την εξυπηρέτηση των σκοπών του, όπως αυτοί ορίζονται από τον ιδρυτικό νόμο λειτουργίας του,* ***β)*** *την εξασφάλιση της ισότιμης μεταχείρισης των μελών και υποψήφιων μελών των θεραπευτικών προγραμμάτων του σύμφωνα με το ισχύον θεραπευτικό πλαίσιο λειτουργίας τους, και* ***γ)*** *τη λειτουργία του Οργανισμού ως μη κερδοσκοπικού, για όλο το φάσμα των υπηρεσιών που βάσει του σχεδιασμού πολιτικών του αυτός παρέχει.*
2. *Κάθε δωρεοδοτική ή χορηγική πράξη θα πρέπει να ακολουθεί τους ισχύοντες κανόνες δημόσιας διαφάνειας και δικαίου.*
3. *Οι δωρεές και οι επιχορηγήσεις από τρίτους επιτρέπονται μόνον* ***α)*** *εφόσον είναι τεκμηριωμένες και έχουν εγκριθεί από το Διοικητικό Συμβούλιο του ΟΚΑΝΑ ή σε περίπτωση μικρής δωρεάς από το Γενικό Διευθυντή του ΟΚΑΝΑ, και* ***β)*** *αν δεν συνιστούν κίνητρο προς τον αποδέκτη της δωρεάς, χορηγίας ή παροχής σε είδος ΟΚΑΝΑ, για να συνταγογραφήσει ή προμηθευτεί συγκεκριμένα προϊόντα ή υπηρεσίες από συγκεκριμένη υπηρεσία.*
4. *Σύμφωνα με την ισχύουσα νομοθεσία αλλά και με βάση το παρόν πλαίσιο απαγορεύονται:* ***α)*** *η χορηγία οποιασδήποτε δράσης από εταιρείες προϊόντων καπνού και* ***β)*** *χορηγίες από εταιρείες παραγωγής και εμπορίας αλκοολούχων ποτών.*
5. *Όσον αφορά πρόσωπο που διοργανώνει ή/και διεξάγει ή/και εκμεταλλεύεται Παίγνια νόμιμα, κατόπιν άδειας που έχει εκδοθεί από την Ελληνική Δημοκρατία και σε κάθε περίπτωση ασκεί τη δραστηριότητα αυτή με βάση την κείμενη εθνική νομοθεσία, μπορεί να δίδει χορηγίες στον ΟΚΑΝΑ με τους περιορισμούς της απόφασης Αριθμ. απόφ. 163/4Γ/9-7-2015 (ΦΕΚ Β' 1824/24/08/2015) «Ρύθμιση θεμάτων εμπορικής επικοινωνίας τυχερών παιγνίων» της Επιτροπής Εποπτείας και Ελέγχου Παιγνίων, όπως αυτή εκάστοτε ισχύει». Συγκεκριμένα, ο Πάροχος μπορεί να προβαίνει σε Εμπορικές Ανακοινώσεις Χορηγιών που αφορούν αποκλειστικά και μόνο: διοργανώσεις, γεγονότα, δραστηριότητες ή σκοπούς αθλητικού χαρακτήρα. Ο συγκεκριμένος περιορισμός δεν αφορά τις δράσεις που πραγματοποιούνται από τις συγκεκριμένες εταιρείες στο πλαίσιο της εταιρικής κοινωνικής ευθύνης.*
6. *Ο δωρητής/χορηγός δεν πρέπει να ενεργεί αντίθετα προς τους ιδρυτικούς σκοπούς του ΟΚΑΝΑ ή κατά παράβαση των κειμένων διατάξεων. Αρμοδιότητα δε προς λήψη της σχετικής απόφασης έχει η Διοίκηση του Οργανισμού.*
7. *Το Διοικητικό Συμβούλιο θα θέτει/θα εγκρίνει τις προδιαγραφές των αγαθών ή υπηρεσιών που θα λαμβάνονται σε είδος στο πλαίσιο της παρούσας.*
8. *Οι δωρεές/χορηγίες μπορεί να σχετίζονται άμεσα με την παροχή υπηρεσιών υγείας, ιατρικών και εκπαιδευτικών αγαθών και υπηρεσιών, εξοπλισμού, αναλωσίμων, μέσων για την υλοποίηση συγκεκριμένων δράσεων και τροφίμων.*
9. *Λαμβανομένης υπόψη της ιατρικής φύσης μέρους των υπηρεσιών που παρέχει ο Οργανισμός, σε περίπτωση αναζήτησης ή αποδοχής οποιασδήποτε παροχής από φαρμακευτική εταιρεία, ο ΟΚΑΝΑ οφείλει να λαμβάνει γνώση και να τηρεί τον ισχύοντα τη δεδομένη χρονική στιγμή Κώδικα Δεοντολογίας του Συνδέσμου Φαρμακευτικών Επιχειρήσεων Ελλάδας (ΣΦΕΕ) και τις σχετικές εγκυκλίους και διαδικασίες έγκρισης που προβλέπονται από τον Εθνικό Οργανισµό Φαρµάκων (ΕΟΦ). Το ίδιο ισχύει και για τους ιατρούς όλων των ειδικοτήτων που απασχολούνται στον ΟΚΑΝΑ, για τους οποίους εφαρμόζεται και ο Κώδικας Ιατρικής Δεοντολογίας.*
10. *Κάθε χορηγία οφείλει να προσδιορίζεται ως χορηγία και να αποτελεί το αντικείμενο συγκεκριμένης σύμβασης, όπου θα περιγράφονται με σαφήνεια οι όροι, οι προϋποθέσεις και τα προσδοκώμενα οφέλη για τους συμβαλλόμενους. Οι όροι και η υλοποίηση της χορηγίας οφείλουν να βασίζονται στην αρχή της καλής πίστης μεταξύ των συμβαλλομένων μερών.*
11. *Σε περίπτωση αναζήτησης ή αποδοχής πολλαπλών χορηγιών για τον ίδιο σκοπό, ο ΟΚΑΝΑ οφείλει να ενημερώσει οποιονδήποτε δυνητικό χορηγό ως προς τους λοιπούς χορηγούς που έχουν συμβληθεί με τη χορηγική σύμβαση. Οφείλει δε να μην αποδέχεται νέους χορηγούς, εάν δεν έχουν ενημερωθεί οι υφιστάμενοι χορηγοί και εάν δεν διασφαλίζεται η απουσία σύγκρουσης δικαιωμάτων ή/και υποχρεώσεων μεταξύ των χορηγών.*
12. *Σε περίπτωση αποδοχής χορηγίας το αντάλλαγμα που δύναται να παρέχει ο ΟΚΑΝΑ είναι η με βάση τα οριζόμενα στις εν λόγω συμβατικές του υποχρεώσεις δημόσια αναγνώριση της ευποιίας του χορηγού. Σε περίπτωση που η χορηγία προς τον ΟΚΑΝΑ είναι άνω των 100.000 ευρώ, δύναται να συμπεριληφθεί στη χορηγική σύμβαση η διοργάνωση εκδήλωσης από τον ΟΚΑΝΑ για την προβολή της επιχορηγούμενης δράσης.*
13. *Ο ΟΚΑΝΑ οφείλει να διευκολύνει τον χορηγό ή δωρητή προκειμένου ο τελευταίος, εφόσον το επιθυμεί, να κάνει χρήση των ειδικών ευεργετικών διατάξεων σχετικά με τη χρηματοδότηση κοινωφελών σκοπών, που περιλαμβάνονται στο ελληνικό φορολογικό δίκαιο. Κατά συνέπεια, και προκειμένου να αξιοποιούνται τυχόν ευεργετικές διατάξεις φοροαπαλλαγής από την πλευρά του χορηγού ή δωρητή θα πρέπει τα χρηματικά ποσά των δωρεών και χορηγιών να κατατίθενται, όπως οι κείμενες διατάξεις ορίζουν, σε ειδικό λογαριασμό, που θα έχει ανοιχτεί από τον ΟΚΑΝΑ για αυτό το σκοπό, σε πιστωτικό ίδρυμα που λειτουργεί νόμιμα στην Ελλάδα.*
14. *Ο ΟΚΑΝΑ ως αποδέκτης χορηγιών οφείλει να λαμβάνει μέριμνα έναντι ενδεχομένων κοινωνικών επιπτώσεων των εν λόγω χορηγιών κατά τον προγραμματισμό, τη διοργάνωση και την υλοποίησή τους.*
15. *Διάκριση: Τα προγράμματα χορηγίας δεν συνδέονται ή/ και συσχετίζονται ή/και επικαλύπτονται από τις λοιπές Εμπορικές Ανακοινώσεις/προγράμματα που αφορούν απλές προωθητικές ενέργειες (διαφήμιση) ή προγράμματα στο πλαίσιο Εταιρικής Κοινωνικής Ευθύνης, τα οποία πραγματοποιούνται οικειοθελώς και τα οποία έχουν ως περιεχόμενο αποκλειστικά και μόνο την εκάστοτε συγκεκριμένη δράση.*